ΓΡΑΠΤΗ ΕΡΩΤΗΣΗ E-0528/02

υποβολή: Christa Randzio-Plath (PSE) προς την Επιτροπή

(25 Φεβρουαρίου 2002)

Θέμα: Οι συνθήκες εργασίας στο εμπόριο ανθέων

Στην Ευρώπη χαρίζουν στις 14 Φεβρουαρίου λουλούδια για τη γιορτή του Αγ. Βαλεντίνου. Αυτά προέρχονται κατά κύριο λόγο από μη ευρωπαϊκές χώρες. Στην Ευρώπη εισάγονται κομμένα κυρίως από τη Λατινική Αμερική και την Αφρική. Η Ευρώπη είναι η μεγαλύτερη αγορά διάθεσης κομμένων λουλουδιών. Οι εργαζόμενοι στην ανθοκομία και συσκευασία ανθέων αμείβονται με χαμηλότατους μισθούς, έχουν αβέβαιες συμβάσεις εργασίας, συχνά δε εργάζονται χωρίς την κατάλληλη ενδυμασία προστασίας από δηλητηριάσεις εξαιτίας ζιζανιοκτόνων και με σοβαρό κίνδυνο τηςγείας τους.

1. Ποια μέτρα λαμβάνει η Επιτροπή, προκειμένου να συμβάλει στη βελτίωση των συνθηκών εργασίας στον τομέα αυτό κατά τη σύναψη εμπορικών συμφωνιών και συμφωνιών συνεργασίας·

2. Κατά πόσο χρησιμοποιεί η Ευρωπαϊκή Επιτροπή τη διάθεση πιστώσεων αναπτυξιακής συνεργασίας, για να βελτιώσει τις συνθήκες εργασίας σε αυτό τον τομέα·

Απάντηση του κ. Lamy εξ ονόματος της Επιτροπής

(23 Απριλίου 2002)

Στην ανακοίνωσή της Προαγωγή βασικών κανόνων εργασίας και βελτίωση της κοινωνικής διαχείρισης στο πλαίσιο της παγκοσμιοποίησης(1), η Επιτροπή παρουσίασε μια σφαιρική στρατηγική, προτείνοντας την ανάληψη δράσης σε ευρωπαϊκό και διεθνές επίπεδο, από κοινού από τους δημοσίους και ιδιωτικούς φορείς, και σε όλες τις σχετικές πολιτικές: κοινωνική, εξωτερικές σχέσεις, ανάπτυξη και εμπόριο. Η κοινοτική στρατηγική αποσκοπεί στο να δημιουργήσει τα κίνητρα και τους θεσμούς ώστε να μπορούν οι χώρες να εφαρμόζουν και να τηρούν τους βασικούς κανόνες εργασίας γενικά και σε όλους τους τομείς της οικονομίας, συμπεριλαμβανομένου του εμπορίου ανθέων στη Λατινική Αμερική και στην Αφρική.

Ένα σημαντικό βήμα ήταν ηιοθέτηση από το Συμβούλιο του αναθεωρημένου συστήματος γενικευμένων προτιμήσεων (ΣΓΠ) — το καθεστώς κοινωνικών κινήτρων, το οποίο χορηγεί πρόσθετες προτιμήσεις σε χώρες που τηρούν τους βασικούς κανόνες εργασίας, βελτιώθηκε και η βάση προσωρινής ανάκλησης από τις γενικευμένες προτιμήσεις επεκτάθηκε για να καλύπτει τη σοβαρή παραβίαση των κυριοτέρων Συμβάσεων της Διεθνούς Οργάνωσης Εργασίας (ILO), συμπεριλαμβανομένων των συμβάσεων που αφορούν την εργασία των παιδιών.

Όσον αφορά τις διμερείς συμφωνίες, η ανακοίνωση της Επιτροπής πρότεινε να συμπεριληφθούν οι βασικοί κανόνες εργασίας ως ένα αναπόσπαστο στοιχείο, ακολουθώντας έτσι την προσέγγιση που προβλέπεται στη συμφωνία του Κοτονού Ευρωπαϊκής Ένωσης- Κρατών Αφρικής, Καραϊβικής, Ειρηνικού (ΕΕ-ΑΚΕ).

Ειδικότερα στις μελλοντικές συμφωνίες μεταξύ της Ένωσης και του Μερκοσούρ και της Ένωσης και της Χιλής θα συμπεριληφθεί ένα ειδικό κεφάλαιο που θα αφορά την κοινωνική και πολιτιστική συνεργασία και ιδίως στους τομείς των κοινωνικών και εργασιακών σχέσεων, όπου συμπεριλαμβάνονται:

- ο σεβασμός και η προώθηση των αρχών σχετικά με τα θεμελιώδη δικαιώματα εργασίας, λαμβανομένωνποόψη των κανόνων της ILO·

- η ανάπτυξη και ο εκσυγχρονισμός των εργασιακών σχέσεων, των συνθηκών εργασίας, της κοινωνικής ευημερίας και της ασφάλειας της απασχόλησης·

- η ανάπτυξη και ο εκσυγχρονισμός των εργασιακών σχέσεων και διαδικασιών, με έμφαση στην τόνωση του κοινωνικού διαλόγου·

- η προτεραιότητα στα προγράμματα εκπαίδευσης και κατάρτισης που αφορούν τις ευάλωτες κοινωνικές ομάδες, σχετικά με την απασχόληση και την κατάρτιση·

- η προώθηση προγραμμάτων στον τομέα του ελέγχου της εργασίας, της επαγγελματικής εκπαίδευσης και της κατάρτισης, της διεθνούς μετανάστευσης εργαζομένων και της παραμεθόριας ανάπτυξης.

Πρέπει να αναφερθεί ότι οι βασικοί κανόνες εργασίας αποτελούν μέρος της λεγόμενης ρήτρας δικαιωμάτων του ανθρώπου, που αποτελεί μέρος των διμερών συμφωνιών συνεργασίας. Επιπλέον, στην ανακοίνωσή της Ο ρόλος της Ευρωπαϊκής Ένωσης στην προώθηση των δικαιωμάτων του Ανθρώπου και του εκδημοκρατισμού στις τρίτες χώρες(2), η Επιτροπή πρότεινε, ως μέρος του πολιτικού διαλόγου με τις τρίτες χώρες, να γίνονται συζητήσεις για το πως θα επιδιώκονται η επικύρωση των θεμελιωδών δικαιωμάτων του ανθρώπου και άλλων δικαιωμάτων βάσει διεθνών συμφωνιών (ειδικότερα των συμβάσεων ILO) καθώς και η πραγματική εφαρμογή τους. Έτσι, η Επιτροπή πιστεύει ότι ο σεβασμός των κοινωικών δικαιωμάτων και των βασικών κανόνων εργασίας θα συμβάλλει στην διαρκή και δίκαιη κοινωνική και οικονομική ανάπτυξη.

Όσον αφορά τη χρηματοδότηση, η ανακοίνωση της Επιτροπής για τους βασικούς κανόνες εργασίας πρότεινε την αύξηση της χρηματοδότησης σε διμερές επίπεδο και από τα προγράμματα τεχνικής βοήθειας ILO για την προαγωγή των βασικών κανόνων εργασίας. Η χρηματοδότηση χορηγήθηκε βάσει της Ευρωπαϊκής πρωτοβουλίας για τη Δημοκρατία και τα Δικαιώματα του Ανθρώπου (κεφάλαιο B7-7 του προϋπολογισμού της Ευρωπαϊκής Ένωσης) για σχέδια που αφορούν το θέμα της παράνομης εμπορίας, της εργασίας των παιδιών και της δουλείας. Αυτή η στήριξη συμπληρώνει τη βοήθεια που διοχετεύεται μέσω προγραμμάτων χώρας, αναπόσπαστο μέρος των οποίων είναι η κοινωνική ανάπτυξη και οι κανόνες εργασίας.

(1) COM(2001)416 τελικό.

(2) COM(2001)252 τελικό.